กรมชลประทาน สูบน้ำช่วยเกษตรกรที่เพาะปลูกแล้ว พร้อมย้ำให้เพาะปลูกเมื่อมีฝนตกสม่ำเสมอในพื้นที่ ลดความเสียหายที่อาจจะเกิดขึ้น
นายประพิศ จันทร์มา อธิบดีกรมชลประทาน เปิดเผยความคืบหน้า การช่วยเหลือเกษตรกรที่เพาะปลูกแล้ว ซึ่งประสบปัญหาขาดแคลนน้ำ ว่าจากการลงพื้นที่เมื่อวานนี้ (27 พ.ค. 64) ณ บริเวณจุดสูบน้ำปากคลองชัยนาท-ป่าสัก และจุดสูบน้ำคลองซอย 6 ขวา โครงการส่งน้ำและบำรุงรักษามโนรมย์ สำนักงานชลประทานที่ 10 เพื่อติดตามการไขปัญหาการขาดแคลนน้ำในพื้นที่ พบว่าเนื่องจากเกิดฝนทิ้งช่วงเมื่อต้นเดือนพฤษภาคมที่ผ่านมา ทำให้เกษตรในพื้นที่ภาคกลางที่เริ่มทำการเพาะปลูกข้าวนาปีไปแล้วประสบปัญหาขาดแคลนน้ำ ซึ่งเจ้าหน้าที่กรมชลประทานได้เข้าให้การช่วยเหลือโดยการสูบน้ำจากคลองชัยนาท - ป่าสัก สนับสนุนพื้นที่การเกษตรที่ทำการเพาะปลูกไปแล้วอย่างไรก็ตาม ขอความร่วมมือจากเกษตรกร ที่ยังไม่ได้ทำการเพาะปลูกให้ชะลอการเพาะปลูกออกไปก่อน และขอให้เกษตรกรติดตามสภาพอากาศจากกรมอุตุนิยมวิทยาอย่างใกล้ชิด โดยให้เริ่มทำการเพาะปลูกเมื่อมีฝนตกในพื้นที่สม่ำเสมอและมีน้ำในพื้นที่เพียงพอ เพื่อลดความเสียหายที่อาจจะเกิดขึ้น